
Lietuvos Respublikos Seimas, išklausęs Lietuvos nacionalinio radijo ir televizijos tarybos (toliau – LRT taryba)  2006 metų veiklos ataskaitą, n u t a r i a: 
1 straipsnis.
Pritarti LRT tarybos 2006 metų veiklos ataskaitai.
2 straipsnis. 
Remiantis detalia LRT (toliau – LRT) 2006 metų veiklos ir teisės aktų analize konstatuoti, kad Lietuvos nacionalinio radijo ir televizijos veikla tik iš dalies atitinka strateginį planą ir Lietuvos nacionalinis radijas ir televizija tik iš dalies įgyvendina teisės aktais pavestas funkcijas:
1) LRT programose „LTV2“, „LR1“, „Klasika (LR2)“ vykdė galiojančiuose teisės aktuose nustatytą nacionalinio transliuotojo misiją.;
2) LRT programoje „LTV1“ neteikė prioriteto misiją sudarančioms laidoms ir iš dalies vykdė galiojančiuose teisės aktuose priskirtą misiją. 
3 straipsnis.
Pripažinti, kad LRT taryba iš dalies užtikrino Lietuvos nacionalinio radijo ir televizijos įstatyme nustatytos misijos vykdymo labiausiai žiūrimoje „LTV1“ programoje.
4 straipsnis. 
Pasiūlyti LRT tarybai:
1) priimti reikiamus sprendimus ir užtikrinti, kad LRT televizijos programoje „LTV1“ būtų vykdoma nacionalinio transliuotojo pareiga teikti pirmenybę nacionalinei kultūrai, informacinėms, pasaulio kultūros, publicistikos, analizės, pažintinėms, šviečiamosioms, meno laidoms, o masinę kultūrą atspindėti apžvalginėse, pažintinėse, analitinėse laidose;
2) didinti  šviečiamojo, informacinio, kultūrinio pobūdžio laidų skaičių programoje „LTV1“;
3) didinti sportą ir sveiką gyvenimo būdą propaguojančių laidų skaičių programoje „LTV1“;
4) pradėti įgyvendinti Lietuvos nacionalinio radijo ir televizijos įstatymo 6 straipsnio 5 dalį ir didėjant LRT valstybės biudžeto asignavimams, Tarybos sprendimu reklamos laiką nuosekliai proporcingai mažinti;
5) patikslinti LRT strateginius tikslus taip, kad LRT būtų išvengta pataikavimo vartotojiškam skoniui, nes tai prieštarauja visuomeninio transliuotojo konstitucinei misijai;
6) užtikrinti įgyvendinimą Lietuvos nacionalinio radijo ir televizijos įstatymo 6 straipsnio 2 dalies 3 punkto ir 6 straipsnio 6 dalies nuostatų, susijusių su reklamos transliavimu vaikams skirtose laidose, taip pat informacinėse, švietimo, kultūros programose ir laidose;
7) atkreipti dėmesį į tai, kad visuomeninis transliuotojas turi išsiskirti iš kitų visuomenės informavimo priemonių, būti objektyvumo ir nešališkumo pavyzdys, nepriklausomu nuo rinkos subjektų, o transliuojama informacija privalo būti  neutrali politinių pažiūrų atžvilgiu.

